4 polisielede in Frankryk glo deur kollega vermoor | Netwerk24
03 Oktober 2019 17:39
Minstens vier polisiebeamptes is Donderdag dood toe 'n kollega hulle glo by die polisiehoofkwartier in Parys, Frankryk, met 'n mes aangeval het.
Die polisie in Parys in Frankryk na die voorval. Foto: Getty Images
Loïc Travers, 'n Franse polisiebeampte, sê die aanvaller was 'n administratiewe klerk wat meer as 20 jaar by die polisiehoofkwartier gewerk het, berig The New York Times.
'n Ernstig gewonde polisiebeampte het die ongeïdentifiseerde aanvaller doodgeskiet, berig The Guardian.
Die aanval was Donderdag omstreeks 13:00 plaaslike tyd in 'n gedeelte van die hoofkwartier wat nie vir die publiek oop is nie.
Die aanvaller het glo beamptes in sy kantoor begin aanval, voordat hy na ander dele in die hoofkwartier beweeg het.
CNN berig die hoofkwartier op Île de la Cité, die eiland in die Seinrivier waarop die Notre Dame-katedraal ook geleë is, is ná die voorval gesluit.
Veiligheidsbeamptes, polisielede, brandbestryders en lede van ander nooddienste is op Île de la Cité ontplooi en alle paaie wat na die eiland lei, is afgesper.
Pres. Emmanuel Macron is op die toneel, saam met sy minister en adjunkminister van binnelandse sake. Anne Hidalgo, burgemeester van Parys, het haar meegevoel met die slagoffers en hul naasbestaandes uitgespreek en gesê die stadsraad sal hulde bring aan die slagoffers.
Die aanval kom 'n dag nadat duisende polisiebeamptes in Parys betoog het teen lae lone, lang werkure en 'n toenemende selfdoodsyfer in hul geledere.